Mohn-imperiet: Dette er milliardfeiden mellom far og sønn
Frank Mohn er en ledende produsent av dykkede pumpesystemer. Siden selskapet ble grunnlagt i 1938 er det blitt en global organisasjon med datterselskaper på tre kontinenter. Selskapet har base i Bergen. Frank Mohn har kunder innenfor shippingindustri og offshore industrien. Pumpesystemene gjør det mulig for selskapets kunder å håndtere ulike typer av flytende last på en trygg og effektiv måte. I 2013 hadde Frank Mohn rundt 1200 ansatte med en omsetning på 3,4 milliarder og en ordreinngang på 6,1 milliarder kr. Alfa Laval er en verdensledende leverandør av spesialiserte produkter og løsninger innen kjerneteknologiene varmeoverføring, separeringsteknikk og væskebehandling. Selskapets utstyr, systemer og tjenester hjelper kunder med optimalising av sine prosesser. Bidrar til å varme opp, kjøle ned, separere og transportere produkter innen industrier som produserer næringsmidler, kjemikalier og petrokjemiske produkter, legemidler, stivelse, sukker mm. Alfa Lavals produkter brukes også i energiverk, på skip, i maskin-industri, i gruvedrift og til behandling av avløpsvann, i tillegg til fjernvarme og styring av inneklima. Alfa Laval har kunder i nær 100 land. Alfa Laval er børsnotert på Nasdaq OMX i Stockholm og hadde i 2013 en omsetning på rundt 29.9 milliarder svenske kroner. Selskapet har rundt 16.300 ansatte. Kilder: Selskapenes hjemmesider og Bergens Tidende For tre år siden var forholdet normalt. Men Frederik opplevde at faren nektet å slippe tøylene. I går ble familieselskapet solgt bak ryggen hans. Frederik Mohn kalte milliardene for «Judaspenger», og sa at farens salg var et svik mot det farfaren hadde bygget opp . Så sent som i 2011 var nemlig alt annerledes i relasjonen mellom mangemilliardæren, bedriftslederen og filantropen Trond Mohn og sønnen Frederik Mohn. Da overtok Frederik som konsernsjef i familieselskapet som ble stiftet av hans bestefar Frank Mohn for 75 år siden. BAKGRUNN: Selger familieimperiet (E24) Verdensledende Selskapet Frank Mohn AS (Framo) var blitt en verdensledende produsent av spesialpumper til tankskip med produksjon i familien Mohns kjære hjemmeregion - Vestlandet. Nå gikk det i arv til neste generasjon. - Jeg er veldig glad og stolt over at Frederik nå vil overta. Slik er det i familiebedrifter. Man har sin tid, og så leverer man den videre, helst i enda bedre forfatning, slik bønder alltid har gjort. Frederik er både dyktig, entusiastisk og arbeidsom, sa Trond Mohn til Bergens Tidende da sønnen overtok. Frederik hadde vendt tilbake til hjembyen Bergen i 2006 etter utdanning og karriere-fremmende stillinger i USA og Storbritannia. Han gikk løs på den store jobben som tredje generasjons toppleder i familiebedriften. - Løftebrudd Men det som mange hadde tenkt skulle bli et langvarig opphold på toppen av familiebedriften, tok brått slutt for Frederik Mohn allerede før jul i 2012. Mye tyder på at bildet som faren Trond tegnet av sønnen i 2011, hadde endret seg. - Far og sønn har vært enige om et generasjonsskifte tidligere, men etter to år som konsernsjef innser Frederik at faren ikke vil gi slipp på tøylene. Da går han av som konsernsjef. Det er vanskelig å akseptere et slikt løftebrudd, sier styreleder Tom A. Torkildsen i det Frederik Mohn-eide selskapet Perestroika til VG sent mandag kveld. Han uttaler seg om det betente far-sønn-forholdet med Frederik Mohns samtykke. Samtidig opplever Trond Mohn at hans datter - og Frederiks søster, Louise Mohn (40) - hele tiden gir ham full støtte, også i beslutningen om å selge familiebedriften. - Det viktigste i denne saken foruten å hedre min far er at jeg beundrer hans klokskap i å sikre tryggheten i bedriften, skriver Louise Mohn i en e-post til dagens utgave av Dagens Næringsliv. Hun er mest kjent for å ha startet et behandlings- og treningssenter i London til rundt 40 millioner kroner. Hun er gift med trenings- og motivasjonsguruen Erik Bertrand Larssen. - Det er en gledens dag for Frank Mohn-bedriften at den får en langsiktig industriell eier som deler samme verdigrunnlag som min far og bedriften, skriver datteren Louise og takker i samme slengen faren for å støtte arbeidet hun driver sammen med sin mann. Hennes oppfatning står i en voldsom kontrast til broren Frederiks syn på salget og farens strategi for familieselskapet. Mislykkede investeringer Frederik Mohn gjorde seg også bemerket ved å tape store penger på mislykkede investeringer med eget investeringsselskap mens han var konsernsjef i familieselskapet. Han ble etterforsket for innsidehandel i selskapet Songa Offshore, men saken ble senere henlagt. Tom A. Torkildsen mener oppfatningen av Frederik Mohn som en kortsiktig, ansvarsløs spekulant, er feil. - Det er så langt fra virkeligheten som det kan komme. Fredrik er tross sin unge alder en erfaren leder. Han har langsiktige ambisjoner i for eksempel Songa Offshore. Jeg har jobbet med ham i femten år og foruten det ene uhellet har han vært en meget dyktig finansiell person som ønsker å gjøre alt etter boka, sier Torkildsen til VG. I går var sønnen Frederik rasende over salget av familiebedriften, som ble holdt hemmelig for ham. Han har også tidligere sagt til noen av sine nærmeste medarbeidere at faren slet med å la ham slippe til ved roret. Nå mener han faren har forhandlet frem salget av familieselskapet bak ryggen hans. I en sms til Bergens Tidende skrev han blant annet: «Det ble for vanskelig å innrømme at han hadde en flink sønn. Vi har ennå ikke blitt kontaktet av Alfa Laval, og det sier det meste om Trond Mohns fremgangsmåte. Skam deg Trond!» Ikke på talefot Faren, Trond Mohn, legger ikke skjul på at han bevisst har valgt bort sønnen som en langsiktig eier og driver av familieselskapet. - Det er bedre med en langsiktig utenlandsk eier fremfor din egen sønn? - Ja, vi er kommet til at den nye eieren best vil sikre at selskapet Frank Mohn vil fortsette som kraftfullt selskap i fremtiden, svarer Trond Mohn. - Er det sårt at din sønn sier du er en skam? Han dveler noen sekunder, vil helst slippe å prate om det, men kommer etterhvert med et ganske kjølig svar. - Jeg synes det er litt leit. Det blir ikke så lett. Utover det vil jeg ikke si noe om mitt forhold til ham. - Hva er din sønn sikret? - Han er vel avsett, sier han kort. Under pressekonferansen om Frank Mohn-salget i går, ble det tydelig også for alle utenfor familien og familieselskapet at Trond Mohn og sønnen ikke snakker sammen. Støyen fra Frederik Mohn preget en del av pressetreffet. - Det vil jeg ikke kommentere, sa Mohn, da Bergens Tidendes TV-reporter spurte om forholdet dem i mellom. - Snakker du med din sønn? - Nei, svarte Trond Mohn.
For tre år siden ble Frederik Mohn toppsjef i familieimperiet. Mandag solgte faren Trond (71) selskapet, og de to snakker ikke lenger sammen.